[pic] | KOMISIA EURÓPSKYCH SPOLOČENSTIEV | Brusel, 8.12.2005 KOM(2005) 636 v konečnom znení OZNÁMENIE KOMISIE RADE A EURÓPSKEMU PARLAMENTU Posilnené partnerstvo medziEurópskou úniou a Latinskou Amerikou{SEK(2005)1590}{SEK(2005)1613} OBSAH I- Kontext 3 I-1 Úvod 3 I-2 Partnerstvo 4 I-3 Výzvy 4 I-4 Návrhy činností Komisie 5 I-5 Samit EÚ-Latinská Amerika/Karibik 10 I-6 Závery 11 I- Kontext I-1 Úvod Vo svete, ktorý čelí novým hrozbám a príležitostiam, musí Európska únia (EÚ) ako subjekt svetového významu upevniť svoje vzťahy s najbližšími partnermi. Jedným z nich je Latinská Amerika, s ktorou sme sa spoločne zaviazali rešpektovať ľudské práva, demokraciu a mnohostrannosť. Na potvrdenie týchto spoločných hodnôt Európa potrebuje všetkých svojich partnerov. Vo svete neexistujú ďalšie regióny, s ktorými by mala toľko dôvodov vybudovať skutočnú koalíciu. Vzhľadom na spoločnú históriu a kultúru sú Európska únia a Latinská Amerika schopné rozumieť si lepšie ako iné regióny a môžu tak spolu výrazne zvýšiť svoj akčný potenciál. Je teda v ich záujme byť na medzinárodnej scéne blízkymi spojencami. Komisia má preto v úmysle prostredníctvom tohto oznámenia a jeho podrobnej prílohy prehĺbiť partnerstvo medzi EÚ a Latinskou Amerikou a obnoviť stratégiu, ktorá bola realizovaná v poslednom desaťročí. Od oznámenia o všeobecnej politike týkajúcej sa vzťahov medzi obidvoma regiónmi z roku 1995 nastal v našich vzťahoch výrazný posun. EÚ, ktorá má spoločnú menu a ktorá sa rozšírila na dvadsaťpäť členských štátov, je dnes v Latinskej Amerike najväčším zahraničným investorom. Je najdôležitejším kapitálovým účastníkom v tomto regióne, ako aj obchodným partnerom mnohých krajín, najmä členov Mercosuru. Politický dialóg sa posilnil vďaka trom samitom EÚ – Latinská Amerika/Karibik (Rio v roku 1999, Madrid v roku 2002 a Guadalajara v roku 2004). Toto oznámenie takisto poskytne základ pre prípravu budúceho samitu EÚ-Latinská Amerika/Karibik, ktorý sa uskutoční vo Viedni v máji 2006. Väčšina krajín Latinskej Ameriky prijala demokratické systémy a začala realizovať ambiciózne hospodárske a sociálne reformy. Tento región má nesmierny rozvojový potenciál a zohráva čoraz významnejšiu rolu na medzinárodnej scéne. Musí však čeliť veľkým výzvam, ako o tom svedčí nedávna správa Spojených národov o rozvojových cieľoch tisícročia a takisto existujú faktory nestability, ktoré predstavujú riziko, že časom poznačia toto biregionálne partnerstvo. EÚ, ktorá má potrebné skúsenosti, by mohla prispieť k posilneniu stability a bezpečnosti, ako aj k dlhodobému rozvoju v Latinskej Amerike. Čoskoro sa začne nové obdobie programov pomoci Spoločenstva, v ktorom by malo byť možné prideliť tomuto regiónu významné financie (Finančný výhľad na roky 2007-2013) a vo Viedni sa uskutoční samit EÚ - Latinská Amerika/Karibik. Jeden cyklus sa čoskoro ukončí budúcimi asociačnými dohodami so subregiónmi (Mercosur, Andské spoločenstvo a Stredná Amerika) a dohodou o hospodárskom partnerstve s Karibikom. Prostredníctvom svojich mimoriadne odľahlých regiónov je EÚ prítomná v tejto geografickej zóne a je dôležité, aby to využila na zlepšenie spolupráce s Latinskou Amerikou a Karibikom, a to najmä tým, že bude lepšie koordinovať finančné nástroje. Okrem toho proces latinsko-americkej integrácie prechádza novým vývojom, ktorý musíme brať do úvahy. Je preto dôležité navrhnúť ďalšie možnosti do budúcnosti. Komisia chce vyslať pozitívny signál o tom, že sa Európa o tento región zaujíma. Niekedy môže vzniknúť nesprávny dojem, že EÚ má príliš veľa starostí so svojím vlastným rozšírením, svojimi susedmi, alebo že sa zaoberá znepokojujúcou situáciou v iných častiach sveta. Vynára sa tak otázka zviditeľňovania EÚ v praxi z dôvodu zložitosti jej štruktúr a jej prostriedkov na činnosť. Komisia má v úmysle opätovne potvrdiť, že asociácia s Latinskou Amerikou nie je len samozrejmosťou, ale aj nutnosťou v záujme obidvoch regiónov dnes aj v budúcnosti. Ak je však Európa pripravená k väčšiemu záväzku voči Latinskej Amerike, očakáva pevný záväzok aj z jej strany. Táto koalícia medzi EÚ a Latinskou Amerikou sa takisto týka krajín Karibiku, ktoré sa zúčastňujú na procese samitov EÚ-Latinská Amerika/Karibik a s ktorými EÚ v rámci dohovorov z Lomé a z Cotonou udržiava dlhoročné vzťahy. Komisia plánuje venovať tejto téme oznámenie, ktoré schváli začiatkom roka 2006. V prílohe k tomuto dokumentu Komisia predkladá podrobnú stratégiu, ktorú navrhuje na posilnenie partnerstva medzi obidvoma regiónmi. Vyzýva radu a Európsky parlament, aby preskúmali túto podrobnú prezentáciu stratégie. Odporúčania sú uvedené nižšie a v prílohe sú vysvetlené. I-2 Partnerstvo Na samite v Rio sa EÚ a Latinská Amerika zaviazali rozvíjať „biregionálne strategické partnerstvo“, ktorého cieľom je vytvoriť silný vzťah v politickej, hospodárskej a kultúrnej oblasti. Dôvody, pre ktoré by toto partnerstvo malo byť prehĺbené, sú podrobnejšie vysvetlené v prílohe. Komisia navrhuje oživiť partnerstvo medzi EÚ a Latinskou Amerikou, ktoré dnes čelí mnohým výzvam. Jej cieľom na najbližšie roky je: - založiť posilnené strategické partnerstvo prostredníctvom siete dohôd o pridružení (vrátane dohôd o voľnom obchode), do ktorého sa zapoja všetky krajiny tohto regiónu a ktoré bude môcť prispieť k integrácii celého regiónu; - viesť skutočné politické dialógy, ktoré posilnia vplyv obidvoch regiónov na medzinárodnej scéne; - rozvinúť účinné sektorové dialógy (ako sociálna súdržnosť alebo životné prostredie) s cieľom dlhodobo znížiť nerovnosť a podporovať dlhodobý rozvoj; - prispieť k vytvoreniu stabilného a predvídateľného rámca, ktorý bude môcť pomôcť latinskoamerickým krajinám pritiahnuť viac európskych investícií, ktoré napokon prispejú k hospodárskemu rozvoju; - lepšie prispôsobiť pomoc a kooperáciu potrebám príslušnej krajiny; - zväčšiť vzájomné porozumie prostredníctvom vzdelávania a kultúry. Táto politika si od obidvoch strán vyžaduje stály záväzok a vytrvalé úsilie. I-3 Výzvy Akčné prostriedky EÚ sa musia prispôsobiť novej latinskoamerickej realite: - Integračné procesy, ktoré sú v štruktúre našich vzťahov, sa vyvíjajú, ako o tom svedčí nedávne vytvorenie Juhoamerického spoločenstva národov; - Tieto integračné procesy zďaleka nie sú zavŕšené a ich pokrok sa mení v závislosti od regiónu; - Každá krajina regiónu však na regionálnej a medzinárodnej úrovni sleduje svoje vlastné ciele zahraničnej politiky; - Sú dva významné subjekty, ku ktorým treba pristupovať špecificky najmä z dôvodu ich úlohy v regionálnych otázkach: Brazília a Mexiko. Partnerstvo medzi EÚ a Latinskou Amerikou čelí týmto výzvam, ktoré sú podrobnejšie vysvetlené v prílohe. - Skombinovať sily obidvoch subjektov svetového významu: je nutné uvažovať o prostriedkoch, ktoré treba spoločne zapojiť na zlepšenie politického dialógu medzi obidvoma regiónmi s cieľom posilniť ich vplyv vo svete. - Povzbudiť hospodárske a obchodné výmeny na vyváženom základe: pre strategické partnerstvo je dôležité, aby hospodárske výmeny medzi obidvoma regiónmi rástli. Napriek význačnému rastu obchodných tokov a investícií medzi obidvoma regiónmi počas posledných pätnástich rokov ich potenciál rastu nie je využívaný dostatočne. - Latinská Amerika, región ktorý je v procese konsolidácie: aby sa časom neohrozila stabilita v Latinskej Amerike, je dôležité, aby ju EÚ podporovala v jej úsilí, a to hlavne v týchto oblastiach: sociálna nerovnosť, chudoba a vylúčenie; migrácia; demokratická správa verejných vecí; nelegálne drogy a organizovaný zločin, ako aj životné prostredie. - Latinskoamerická rôznorodosť, ktorú treba viac zohľadniť: Komisia usudzuje, že popri integrácii celého regiónu je načase obohatiť doterajší prístup o rozvoj osobitnejších vzťahov s niektorými krajinami v špecifických politikách prostredníctvom lepšie zacielených dialógov. I-4 Návrhy činností Komisie Komisia navrhuje: (1) zintenzívniť a zacieliť politický dialóg s latinskoamerickými partnermi. (2) vytvoriť priaznivé prostredie pre výmeny a investície. (3) podporovať úsilie krajín tohto regiónu prispievať k stabilite a blahobytu. (4) lepšie spolupracovať a porozumieť si. I-4.1 Zintenzívniť a zacieliť politický dialóg. Je nevyhnutné posilniť politický dialóg s cieľom zblížiť pozície obidvoch regiónov v oblastiach spoločného záujmu. Konkrétne by Komisia privítala, keby boli témy lepšie definované a lepšie zacielené v závislosti od účastníkov. Samity, ministerské stretnutia (so skupinou z Rio, subregionálnymi skupinami vrátane Karibiku a krajín s dohodami o pridružení). Komisia odporúča: - viesť politické dialógy podľa potreby, s vhodnými latinskoamerickými partnermi, či už na biregionálnej, bilaterálnej alebo subregionálnej úrovni, a na dobre vybrané témy (ako napríklad reforma Spojených národov, zachovanie mieru, predchádzanie konfliktov a krízové situácie v niektorých krajinách regiónu); - vybrať obmedzené množstvo tém; - aby boli tieto politické dialógy pripravované na stretnutiach vysokých úradníkov (vo forme trojky); - aby boli s niekoľkými krajinami podľa potreby pravidelne organizované neformálne stretnutia politického dialógu na úrovni vysokých úradníkov. I-4.2 Vytvoriť priaznivé prostredie pre výmeny a investície . Posilnením strategického partnerstva by sa malo prispieť k vytvoreniu priaznivého prostredia pre hospodárske výmeny medzi oboma regiónmi: pre Latinskú Ameriku by to mohlo znamenať prenosy technológií, zlepšenie produktivity, rozvoj infraštruktúr a diverzifikácia trhov. Pokiaľ ide o EÚ, v jej záujme je rozvíjať a upevniť svoje obchodné pozície a pokračovať v dynamickej investičnej politike. V tomto ohľade sa Komisia zaväzuje pokračovať: - v upevňovaní mnohostranného obchodného systému; - v prehlbovaní existujúcich asociačných dohôd, konkrétne s Mexikom a Čile; - v rokovaní o biregionálnych asociačných dohodách a o dohodách o voľnom obchode; - v uľahčovaní prístupu latinsko-amerických podnikov na európsky trh; - v dialógu o prekážkach obchodných výmen a investícií. - v makroekonomickom dialógu s cieľom podporovať makroekonomickú stabilitu, ktorá je základným prvkom pri povzbudzovaní výmen a investícií. Komisia plánuje podporovať: - úlohu európskych špičkových odvetví v rozvoji tohto regiónu, najmä prostredníctvom iniciatív uskutočnených na základe rámcových programov výskumu a technologického rozvoja; - priaznivé prostredie pre európske podniky v Latinskej Amerike tým, že posilní regulačný dialóg na schválenie legislatívnych rámcov a spoločných noriem, vrátane odvetví dopravy, energie, informačných a komunikačných technológií, bezpečnosti potravín a zdravotných a fytosanitárnych aspektov. I-4.3 Spoločne prispieť k stabilite a blahobytu. 1.4.3.1 Vybudovať solidárnejšie spoločnosti: podporovať väčšiu sociálnu súdržnosť, z ktorej budú mať prospech všetci. Na samite v Guadalajara stanovili EÚ a Latinská Amerika sociálnu súdržnosť za spoločný cieľ a hlavnú oblasť svojich vzťahov. V kontexte globalizácie sa majú podporou sociálnej súdržnosti vybudovať solidárnejšie spoločnosti tým, že sa všetkým (aj tým, čo sú najviac znevýhodnení) poskytne skutočná možnosť získať prístup k základným právam a k zamestnaniu, mať prospech z hospodárskeho rastu a spoločenského pokroku a zohrávať tak v spoločnosti plnohodnotnú úlohu. Komisia navrhuje začleniť cieľ sociálnej súdržnosti do všetkých činností, ktoré vykonáva v partnerstve s Latinskou Amerikou, a to stálym, súvislým a konkrétnym spôsobom. Týka sa to najmä: - otvorenia špecifického dialógu o sociálnej súdržnosti, - priority sociálnej súdržnosti v spolupráci pre rozvoj, - zintenzívnenej spolupráce s medzinárodnými inštitúciami, - podporovania účasti zainteresovaných subjektov. Komisia by takisto mala podporiť organizáciu fóra pre sociálnu súdržnosť (každé dva roky) na šírenie získaných výsledkov. Do tohto fóra by mali byť zapojené štátne orgány, občianska spoločnosť, súkromný sektor aj medzinárodné organizácie. 1.4.3. 2. Posilniť demokratickú správu verejných vecí a zriadiť euro-latinskoamerické parlamentné združenie . Komisia má v úmysle pokračovať v podporovaní modernizácie štátu v Latinskej Amerike. - zintenzívni spoluprácu, ktorá posilňuje správu verejných vecí a podporuje začleňovanie najmä znevýhodnených občanov; - zapojí do svojich činností občiansku spoločnosť a bude podporovať pridruženie občanov (osobitne žien) k politickým projektom a to aj prostredníctvom politických strán; - podporí vôľu Európskeho parlamentu vytvoriť transatlantické euro-latinskoamerické zhromaždenie. 1.4.3.3. Posilniť bezpečnosť, a to hlavne boj proti drogám, vďaka prístupu založenému na spoločnej zodpovednosti. EÚ prijala stratégiu[1] boja proti užívaniu a výrobe nelegálnych drog a obchodovaniu s nimi na roky 2005 – 2012. Boj proti obchodu s drogami a iným formám zločinu zahŕňa aj boj proti korupcii a praniu špinavých peňazí. Komisia bude naďalej podporovať prístup spoločnej zodpovednosti v medzinárodných organizáciách a pomáhať Latinskej Amerike v boji proti drogám. Prostredníctvom finančného stimulu v rámci dohody s krajinami Latinskej Ameriky bude podporovať dobrú správu finančných, daňových a súdnych vecí. 1.4.3.4. Podporovať väčšiu regionálnu integráciu. -Integračný proces v Latinskej Amerike. Krajiny Latinskej Ameriky začali proces regionálnej integrácie, ktorý už priniesol významné výsledky. V tomto smere sa Latinská Amerika nachádza v čele rozvojových krajín vyvíjajúcich toto úsilie. Regionálna integrácia je prioritnou oblasťou podpory Komisie pre rozvoj v Latinskej Amerike. Podľa Komisie by okrem toho bolo vhodné uvažovať s latinskoamerickými partnermi o vhodnosti stratégie regionálnej integrácie celej Latinskej Ameriky. Išlo by o dlhodobú stratégiu, ktorá by neohrozila súčasný záväzok v prospech procesu subregionálnej integrácie. Komisia by chcela: - pokračovať v podporovaní všetkých procesov regionálnej integrácie ako kľúčového prvku regionálneho rozvoja; - na samite vo Viedni overiť, či pokrok v rokovaniach o asociačnej dohode a o dohode o voľnom obchode s Mercosurom umožní ich uzatvorenie; - aby tento samit bol takisto príležitosťou na zhodnotenie uskutočneného pokroku v oblasti regionálnej integrácie v rámci Strednej Ameriky a Andského spoločenstva a na preskúmanie, či sú splnené podmienky na rýchle otvorenie rokovaní o asociačnej dohode a o dohode o voľnom obchode s týmito dvoma regiónmi. -Územná integrácia a medziprepojenie. Komplexné geografické rozloženie Latinskej Ameriky je prekážkou pre jej územnú integráciu. Vďaka efektívnejším infraštruktúram by sa mohla výrazne zvýšiť obchodná výkonnosť latinskoamerických vývozcov. Komisia chce európske a latinskoamerické finančné inštitúcie povzbudiť k tomu, aby podporovali územnú integráciu prostredníctvom medziprepojenia sietí infraštruktúr, a to hlavne v oblasti energie, vody, dopravy, telekomunikácií a výskumu; v tomto kontexte medziprepojenia treba brať do úvahy Karibik. Komisia navrhuje podeliť sa o svoje skúsenosti v oblasti medziprepojenia sietí infraštruktúr a podnecuje EIB, aby poskytla svoju podporu v rámci budúceho „Finančného nástroja pre Latinskú Ameriku“. 1.4.3.5. Podporovať dlhodobý rozvoj. Komisia usudzuje, že z dlhodobého hľadiska blahobyt EÚ, Latinskej Ameriky a Karibiku z veľkej časti závisí od dobrého spravovania svojich prírodných zdrojov a od ich schopnosti zabezpečiť dlhodobý rozvoj hospodárstva. Komisia plánuje podporovať: - otvorenie dialógu o environmentálnom aspekte dlhodobého rozvoja; - organizáciu prípravného stretnutia ministrov životného prostredia pred samitmi; - prehĺbenú konzultáciu v medzinárodných inštitúciách, a to najmä o klimatických zmenách; 1.4.3.6. Predchádzať konfliktom a spoločne riešiť krízy. Vzhľadom na vplyv Európy v Latinskej Amerike, pokiaľ ide o diplomatickú prítomnosť, hospodárske a kultúrne vzťahy, ako aj rozvojovú spoluprácu, môžu tieto dva regióny uvažovať o začatí politického dialógu o predchádzaní konfliktov a riešení kríz. Na žiadosť príslušných krajín by EÚ mala zohrávať aktívnejšiu úlohu v predchádzaní konfliktov a v riešení kríz v Latinskej Amerike. Mohla by: - podporovať presun skúseností z tejto oblasti; - podporovať úsilie krajín a regionálnych organizácií; - nadviazať dialóg a štruktúrovanú spoluprácu o tejto otázke s Organizáciou amerických štátov a so Skupinou z Rio - využiť budúci nástroj stability. I-4.4 Efektívnejšie spolupracovať a lepšie si rozumieť. I-4.4.1. Lepšie zacieliť spoluprácu a pomoc rozvoju Cieľ boja proti chudobe je v jadre politiky pomoci a spolupráce Komisie na obdobie 2007 – 2013. Komisia v rámci svojej politiky pomoci a spolupráce na obdobie 2007 - 2013 navrhuje: - sústrediť sa na prioritné témy (sociálna súdržnosť a regionálna integrácia); - venovať väčšinu finančných prostriedkov na znižovanie chudoby v krajinách s nízkym príjmom (vrátane tých, ktoré sú na dolnej hranici kategórie krajín s priemerným príjmom); - uskutočňovať cielené činnosti spoločného významu s krajinami, ktoré sú na hornej hranici kategórie krajín s priemerným príjmom; - pokračovať v spolupráci v oblasti subregionálnej integrácie s Mercosurom, Andským spoločenstvom a Strednou Amerikou; - sústrediť regionálne programy pre celú Latinskú Ameriku na odvetvia strategického regionálneho významu; - pri prideľovaní zdrojov lepšie odraziť význam, ktorý sa tomuto regiónu prikladá. Komisia pripomína potrebu zlepšiť vo všeobecnosti koordináciu európskej pomoci a osobitne lepšie zviditeľniť spoluprácu. I-4.4.2. Odrážať špecifickú rolu niektorých subjektov v regióne Stratégia pre posilnené partnerstvo medzi EÚ a Latinskou Amerikou musí zohľadniť aj význam a osobitnú úlohu veľkých krajín tohto regiónu. Osobitne to platí pre Brazíliu a Mexiko. Komisia navrhuje nadviazať špecifický politický dialóg s niektorými krajinami regiónu, ktoré hrajú osobitnú rolu a primerane prispôsobovať svoju spoluprácu. I-4.4.3. Vybudovať spoločný priestor vysokoškolského vzdelávania v rámci EÚ – Latinskej Ameriky/Karibiku Na základe samitu v Guadalajara je vybudovanie spoločného priestoru vysokoškolského vzdelávania v rámci EÚ-Latinskej Ameriky/Karibiku pre Komisiu prioritou. Jej cieľom je zabezpečiť, aby sa v období od 2007 do 2013 na európske univerzity prijalo 4 000 latinskoamerických študentov a profesorov. I-4.4.4. Zlepšiť viditeľnosť obidvoch regiónov a šíriť informácie o Európe. Z niektorých prieskumov mienky vyplýva relatívne nedostatočná znalosť EÚ v Latinskej Amerike[2]. Podobná situácia panuje aj vo väčšine krajín EÚ voči krajinám Latinskej Ameriky. V týchto súvislostiach je nevyhnutné, aby sa obidva regióny chopili výzvy vzájomného porozumenia. Je potrebné uvažovať o činnostiach, ktorými by sa posilnila ich viditeľnosť, a to najmä v kultúrnej oblasti. Komisia plánuje posilniť prenos expertízy a najlepších postupov v oblasti kultúrnej spolupráce ako medzi krajinami Latinskej Ameriky tak medzi týmto regiónom a Európskou úniou. Odporúča, aby sa každý rok okolo 9. mája (Deň Európy) v úzkej spolupráci s ambasádami členských štátov organizoval týždeň Európy vo všetkých latinskoamerických krajinách, v ktorých má zastúpenie. I-5 Samit EÚ-Latinská Amerika/Karibik Pokiaľ ide o samit, ktorý sa uskutoční 12. mája 2006 vo Viedni, Komisia usudzuje, že témy deklarácie z Guadalajara – sociálna súdržnosť, regionálna integrácia, mnohostrannosť – sú stále aktuálne, ale mali by sa lepšie konkretizovať. Komisia by na samite vo Viedni chcela overiť, či pokrok v rokovaniach o asociačnej dohode s Mercosurom umožní jej uzatvorenie. Tento samit bude takisto príležitosťou na zhodnotenie uskutočneného pokroku v oblasti regionálnej integrácie v rámci Andského spoločenstva a Strednej Ameriky na základe záverov a odporúčaní pracovnej skupiny, ktorá uskutočnila spoločné hodnotenie, ako aj na preskúmanie, či sú splnené podmienky na rýchle otvorenie rokovaní o asociačnej dohode s týmito dvoma regiónmi. Komisia okrem toho predloží programy svojej pomoci a spolupráce na roky 2007 - 2013. Sociálnych partnerov aj občiansku spoločnosť povzbudí na aktívnu účasť na samite. Osobitnú pozornosť bude venovať globálnym problémom, a to hlavne otázke boja proti drogám. I-6 Závery V poslednom desaťročí sa EÚ a Latinská Amerika zaviazali k upevneniu svojich vzťahov prostredníctvom strategického partnerstva. Komisia týmto oznámením predkladá sériu odporúčaní, ktorých uplatňovanie bude závisieť od zapojenia všetkých zainteresovaných strán. Komisia vyzýva Radu a Parlament, aby tieto odporúčania preskúmali na základe úplnej prezentácie, ktorá sa nachádza v prílohe k tomuto dokumentu. Komisia usudzuje, že by o týchto otázkach bolo treba diskutovať s latinskoamerickými partnermi. Rada by podnietila reflexiu a diskusiu o prostriedkoch na prehĺbenie koalície medzi EÚ a Latinskou Amerikou. [1] Pozri:http://europa.eu.int:8082/comm/external_relations/drugs/docs/strategy_05_12.pdf [2] “European Union perception in Latin America”, Focus Eurolatino - CJD/Latinobarómetro – 2004 and 2005